Een vas ná Edenburg-aanval(Foto: Dall-E) Die Edenburg-polisie het Donderdagaand ŉ man aangekeer wat glo verantwoordelik is vir die wrede aanval op ŉ bejaarde inwoner van die dorp. Maroela Media het vroeër berig die 91-jarige Elodie Kingsley is die afgelope naweek vir dood in haar slaapkamer agtergelaat nadat ŉ onbekende aanvaller Sondagoggend by haar huis ingekom en haar erg aangerand het. Kingsley het ernstige beserings aan haar kop en gesig opgedoen en is na ŉ hospitaal in Bloemfontein geneem. Kapt. Loraine Earle, polisiewoordvoerder, sê die ondersoekspan het sonder ophou gewerk om ŉ verdagte aan te keer. “Die polisie het gisteraand ŉ deurbraak gemaak toe ŉ 33-jarige verdagte by die township in Edenburg in hegtenis geneem is. Hy is met die gesteelde items uit die bejaarde se huis betrap,” sê Earle. Die man sal na verwagting Vrydag in die Edenburg-landdroshof verskyn op aanklagte van huisbraak en diefstal, asook aanranding met die doel om ernstig te beseer.